Doložka 
finančných, ekonomických, environmentálnych vplyvov, 
vplyvov na zamestnanosť a podnikateľské prostredie

1.	Odhad dopadov na verejné financie

Realizácia cieľov “Dlhodobého zámeru štátnej vednej a technickej politiky do roku 2015” (ďalej len “dlhodobý zámer”) bude mať dopad nielen na zvyšovanie nárokov na štátny rozpočet, ale aj na výrazné zvyšovanie  nárokov na súkromné zdroje. 
Výdavky vyplývajúce z predmetného materiálu budú zabezpečené v rámci schválených limitov výdavkov dotknutých rozpočtových kapitol na príslušný rozpočtový rok.
Predpokladá sa aj nárast zahraničných zdrojov, ale v roku 2015 budú predstavovať rovnaké percento z percenta celkových  výdavkov ako v roku 2007. Súčasne sa na plnení cieľov a zámerov dlhodobého zámeru budú podieľať aj ďalšie verejné zdroje: štrukturálne fondy (ESF a ERDF), 7. rámcový program EU pre výskum, technický rozvoj a demonštrácie (ďalej len 7.RP“). Odhad trendov participácie jednotlivých zdrojov finančných prostriedkov, ktoré sa budú podieľať na podpore vedy a techniky do roku 2015 sú uvedené v nasledujúcom texte.

Tab.1 Odhad trendov nárastu intenzity výdavkov na vedu a techniku zo štátneho rozpočtu, z podnikateľských zdrojov a zahraničných zdrojov do roku 2015 (v % z HDP)
Rok	2007	2008	2009	2010	2011	2012	2013	2014	2015	
CV	0,68	0,82	0,96	1,10	1,24	1,38	1,52	1,66	1,800	
ŠR	0,39	0,412	0,434	0,456	0,478	0,500	0,522	0,544	0,566	
PZ	0,25	0,36	0,47	0,58	0,69	0,80	0,91	1,02	1,13	
ZZ	0,04	0,048	0,056	0,064	0,072	0,080	0,088	0,096	0,104	
Skratky: CV – celkové výdavky na vedu a techniku, ŠR – prostriedky štátneho rozpočtu, PZ – prostriedky z podnikateľských zdrojov, ZZ – prostriedky zo zahraničných zdrojov 
Vysvetlenie k tabuľke: Pri odhade trendov rastu výdavkov na vedu a techniku z CV, ŠR, PZ a ZZ vychádzame zo skutočnosti, že výdavky na vedu a techniku zo ŠR v roku 2007 sú rozpočtované vo výške asi 7 mld. Sk (údaj MF SR) a zo skutočnosti, že podiely výdavkov ŠR, PZ a ZZ z CV zostanú v roku 2007 na úrovni roku 2005, t.j. výdavky ŠR budú 57% z CV, výdavky z PZ budú 36,6% z CV a ZZ budú 6,4% z CV.  Ak výdavky ŠR vo výške 7 mld. Sk predstavujú 57 % z CV, potom PZ (ktoré sú 36,6% z CV) sú 4, 49 mld. Sk  a ZZ (ktoré sú 6,4% z CV) sú 0,79 mld. Sk. Na základe uvedeného potom CV (ako ŠR+PZ+ZZ) sú  12,28 mld. Sk, čo je 0,68% z HDP. 
Výdavky v roku 2007 zo ŠR (7 mld. Sk) predstavujú 0,39% z HDP, výdavky z PZ predstavujú 0,25% z HDP a výdavky zo ZZ predstavujú 0,04% z HDP.
Ak odhadujeme, že v roku 2015	budú CV predstavovať asi 1,8% z HDP a výdavky zo ŠR majú prestavovať asi 1/3 z CV a výdavky z PZ  majú predstavovať asi 2/3 z CV (cieľ Lisabonskej stratégie) a výdavky zo ZZ budú tiež rásť (v roku 2015 budú asi 0,104% z HDP: ZZ = CV - /ŠR +PZ/), potom môžeme odhadnúť trend rastu CV, ŠR, PZ a ZZ (v % z HDP) v  rokoch 2008 až 2014. Konkrétne údaje sú uvedené v Tab.1. 
	 
Pre získanie predstavy o skutočnej výške odhadovaných celkových výdavkoch, výdavkoch zo štátneho rozpočtu, výdavkoch z podnikateľských zdrojov a výdavkoch zo zahraničných zdrojov,  uvádzame ich vyjadrenie v absolútnych hodnotách v nasledujúcej tabuľke Tab.2. Pri odhade výšky týchto výdavkov v jednotlivých rozpočtových rokoch v absolútnych hodnotách, vychádzame z Tab.1 a z trendu nárastu HDP (v mld. Sk bežných cien) v jednotlivých rozpočtových rokoch uvedeného v materiále MF SR „Návrh východísk rozpočtu verejnej správy na roky 2008 až 2010“ 

Tab.2   Odhad trendov nárastu celkových výdavkov na vedu a techniku, výdavkov zo štátneho rozpočtu a výdavkov zo zahraničných zdrojov v mld. Sk
Rok	2007	2008	2009	2010	2011*	2012*	2013*	2014*	2015*	
HDP 	1809,4	1941,0	2074,0	2215,4	2350,7	2486,0	2621,3	2756,6	2891,9	
CV	12,28	15,92	19,91	24,37	29,15	34,31	39,84	45,76	52,05	
ŠR	7,00	8,00	9,00	10,10	11,24	12,43	13,68	15,00	16,36	
PZ	4,49	6,99	9,75	12,85	16,22	19,89	23,85	28,12	32,68	
ZZ	0,79	0,93	1,16	1,42	1,69	1,99	2,31	2,64	3,01	
Poznámka: * - vzhľadom k tomu, že “Návrh východísk rozpočtu verejnej správy na roky 2008 až 2010“ (materiál MF SR) poskytuje údaje o trendoch HDP len za roky 2007 – 2010, je potrebné odhadnúť trend HDP v rokoch 2011 – 2015. Ak medzi rokmi 2007 – 2010 je priemerný medziročný nárast HDP asi 135,3 mld. Sk, potom odhadnutá výška HDP v rokoch 2011 – 2015 je vypočítaná ako zvýšenie hodnoty HDP v predchádzajúcom roku o 135,3 mld. Sk od roku 2010. 

Na základe údajov o odhade výdavkov na vedu a techniku zo štátneho rozpočtu uvedených v Tab.2 môžeme stanoviť odhad medziročných nárastov výdavkov na vedu a techniku zo štátneho rozpočtu  v jednotlivých rokoch do roku 2015 v mld. Sk. 

Tab.3 Odhad medziročných nárastov výdavkov na vedu a techniku zo štátneho rozpočtu v mld. Sk
Rok	2007	2008	2009	2010	2011	2012	2013	2014	2015	
ŠR	7,00	8,00	9,00	10,10	11,24	12,43	13,68	15,00	16,36	
MNV		+1,00	+1,00	+1,10	+1,14	+1,19	+1,25	+1,32	+1,36	
Skratky: MNV – odhadovaný medziročný nárast výdavkov zo ŠR, ŠR – odhad trendu rastu výdavkov štátneho rozpočtu v mld. Sk

Ďalšie zdroje verejných výdavkov, ktoré budú v rokoch 2007 – 2013 okrem štátneho rozpočtu  participovať na podpore vedy a techniky v Slovenskej republike, budú 
-	Európsky fond regionálneho rozvoja (ďalej len “ERDF”) prostredníctvom operačného programu „Výskum a vývoj“– budú k dispozícii prostriedky vo výške asi 40,5 mld. Sk (údaj podľa Tab.2 vlastného materiálu prepočítaný kurzom 1Euro=33,5 Sk),
-	Európsky sociálny fond (ďalej len „ESF“) prostredníctvom operačného programu „Vzdelávanie“ – asi 11, 5 mld. Sk (údaj podľa Tab.3 v Prílohe 3 prepočítaný kurzom 1Euro=34 Sk),
-	7. RP – počíta sa zo získaním prostriedkov vo výške asi 2% z celkovej výšky prostriedkov alokovaných na 7.RP –  (asi1856,4 mld. Sk - prepočítané kurzom 1Euro=34 Sk) – čo je asi 37,1 mld. Sk. Ak doterajšia úspešnosť slovenských organizácií výskumu a vývoja v 6.RP je asi 1,5%, predpokladáme, že úspešnosť čerpania sa zvýši na 2% z celkových prostriedkov EK na 7.RP.. 

Môžeme odhadnúť, že za obdobie do roku 2013 budú celkovo k dispozícii na podporu vedy a techniky v SR prostriedky z týchto verejných zdrojov vo výške asi 89,1 mld. Sk. 

V nasledujúcej tabuľke uvádzame aj predpokladanú alokáciu prostriedkov z ERDF na výskum a vývoj podľa jednotlivých rokov.

Tab. 2 Odhad alokácie výdavkov z ERDF na podporu výskumu a vývoja v SR prostredníctvom operačného programu “Výskum a vývoj”  (v mld. Sk /kurz: asi 33,50 Sk za 1 Euro/) a alokácie spolufinancovania z prostriedkov ŠR 
Rok	2007	2008	2009	2010	2011	2012	2013	
ERDF v mld. Sk	5,76	5,61	5,40	4,98	5,36	5,91	7,50	
2. ERDF v % z HDP	0,32	0,29	0,26	0,22	0,23	0,24	0,29	
Príspevok 15% z NZ ku ERDF	1.02	0,99	0,95	0,88	0,95	1,04	1,32	
3.Príspevok 15% z NZ ku ERDF v % z HDP	0,06	0,05	0,05	0,04	0,04	0,04	0,05	
Skratky: ERDF – Európsky fond regionálneho rozvoja, NZ – národné zdroje 
Vysvetlenie k tabuľke: Odhad alokácie prostriedkov z fondu ERDF vychádza z údajov, ktoré sú uvedené v poslednej verzii operačného programu “Výskum a vývoj”, časť 8. Finančný plán OP „Výskum a vývoj“ zaslaného dňa 31. júla 2007 EK, ale sú ešte stále v štádiu návrhu, nakoľko operačné programy nie sú schválené Európskou komisiou.
 
Možno konštatovať, že na základe odhadu by sa všetky zdroje podpory (verejné zdroje: štátny rozpočet + ostatné vyššie uvedené verejné zdroje, podnikateľské zdroje a zahraničné zdroje) mali podieľať celkovo na podpore vedy a techniky v rokoch 2007 – 2015 vo výške asi (CV z Tab.2 – 52,05) + ostatné verejné zdroje (ERDF+ESF+7.RP – 89,1 mld. Sk) 141,15 mld. Sk.

Poznámka:
Odhad tendencie nárastu celkových verejných výdavkov na vedu a techniku v jednotlivých rozpočtových rokoch do roku 2013 neuvádzame, lebo stanovenie odhadu celkových výdavkov v jednotlivých rozpočtových rokoch je problematické a neposkytlo by ani len hrubé priblíženie sa ku skutočnosti z nasledujúcich dôvodov:
•	odhad čerpania prostriedkov 7. RP slovenskými výskumníkmi v jednotlivých rozpočtových rokoch sa nedá uskutočniť, lebo:
- je problematické vypočítať úspešnosť slovenských výskumníkov v jednotlivých rozpočtových rokoch vo verejných súťažiach vyhlásených EK k jednotlivým programovým smerom 7.RP,  
- zároveň v jednotlivých rozpočtových rokoch EK môže ku jednotlivým programovým smerom  7.RP vypísať rôzny počet verejných súťaží, na ktoré alokuje neznáme sumy prostriedkov,
•	odhad čerpania prostriedkov z operačného programu „Vzdelávanie“ v jednotlivých rozpočtových rokoch sa nedá realizovať, lebo
-  prostriedky operačného programu „Vzdelávanie“ nie sú výhradne určené len na podporu ľudských zdrojov vo výskume a vývoji, 
-   a súčasne nie je známe, aký počet verejných súťaží bude vypísaný na podporu ľudských zdrojov vo výskume a vývoji z operačného programu „Vzdelávanie“ v jednotlivých rozpočtových rokoch a tým nie sú známe sumy prostriedkov alokované na podporu ľudských zdrojov vo výskume a vývoji v jednotlivých rozpočtových rokoch,
-  je problematické odhadnúť úspešnosť organizácií výskumu a vývoja v čerpaní prostriedkov z operačného programu „Vzdelávanie“ určených na podporu ľudských zdrojov vo výskume a vývoji v jednotlivých rozpočtových rokoch.

1.a Odhad dopadov zriadenia Národného centra pre popularizáciu vedy a techniky v spoločnosti

Existencia Národného centra pre popularizáciu vedy a techniky v spoločnosti (ďalej len “národné centrum”) bola schválená uznesením č. 103/2007 k materiálu „Stratégia popularizácie vedy a techniky v spoločnosti“. Národné centrum bude súčasťou už existujúcej priamoriadenej organizácie Ministerstva školstva SR (ďalej len „ministerstvo školstva“) Centra vedecko-technických informácií, ktorému je ako príspevkovej organizácii poskytovaný príspevok z prostriedkov alokovaných v položke „Koordinácia prierezových aktivít štátnej vednej a technickej politiky Národného programu rozvoja vedy a techniky v rozpočtovej kapitole ministerstva“ (viď položka „KPA ŠVTP“ v Tab.3 materiálu). Príspevok poskytovaný ministerstvom školstva Centru vedecko-technických informácií bude obsahovať aj prostriedky na zabezpečenie činnosti národného centra s tým, že jeho existencia nevyvolá zvýšené požiadavky na prostriedky štátneho rozpočtu, nakoľko materiál „Stratégia popularizácie vedy a techniky v spoločnosti“ schválila vláda Slovenskej republiky s podmienkou, že v ňom schválené ciele a úlohy nevyvolajú zvýšené požiadavky  na štátny rozpočet a budú sa realizovať v rámci záväzných limitov štátneho rozpočtu kapitoly Ministerstva školstva SR na rok 2007 a nasledujúce roky. Národné centrum bude vo väčšej miere ako zo štátneho rozpočtu financované z prostriedkov štrukturálnych fondov a presné údaje o jednotlivých nákladoch z dvoch zdrojov, štátneho rozpočtu a štrukturálnych fondov, na činnosť národného centra sú uvedené v Doložke finančných, ekonomických, environmentálnych vplyvov, vplyvov na zamestnanosť a podnikateľské prostredie“ ku schválenému materiálu „Stratégia popularizácie vedy a techniky v spoločnosti“.

2.	Odhad dopadov na obyvateľov, hospodárenie podnikateľskej sféry a iných právnických osôb

Veda a technika, ako jeden zo základných pilierov rozvoja vedomostnej spoločnosti, zásadným spôsobom prispieva ku zvyšovaniu životnej úrovne obyvateľstva a je základným faktorom zvyšovania kvality života. 
Orientovanie cieľov a zámerov dlhodobého zámeru na plnenie Lisabonského cieľa - zvyšovať účasť podnikateľských zdrojov na podpore výskumu a vývoja až na úroveň 2/3 z celkových výdavkov – prispeje pozitívne k rozvoju podnikateľských aktivít z hľadiska požadovaného  ekonomického rastu.
Vzhľadom k tomu, že veda a technika sú rovnako faktormi podmieňujúcimi rozvoj hospodárstva, navrhnuté ciele a zámery prispejú k plneniu cieľov hospodárskej politiky Slovenska.

3.	Odhad dopadov na životné prostredie

Ciele a zámery dlhodobého zámeru budú v plnom rozsahu rešpektovať a dodržiavať priority a ciele štátnej environmentálnej politiky schválené vládou SR a a NR SR v “Stratégii, zásadách a prioritách štátnej environmentálnej politiky z roku 1993 a v národnom environmentálnom akčnom programe II (uzn. vlády SR č. 1112/1999).
Rovnako pri plnení zámerov a cieľov  dlhodobého zámeru budú dodržiavané ustanovenia zákona č. 127/1994 Z. z. o posudzovaní vplyvov na životné prostredie v znení neskorších predpisov.

4.	Odhad dopadov na zamestnanosť

Ciele stanovené v dlhodobom zámere budú mať pozitívny dopad na zvýšenie zamestnanosti.

V dlhodobom zámere stanovený cieľ „vytvoriť na ministerstvách a ostatných ústredných orgánoch optimálny počet štátnozamestnaneckých miest pre odborne erudovaný manažment v oblasti vedy a techniky bude realizovaný reštrukturalizáciou existujúcich pracovných miest“  a nebude zakladať nároky na zvýšenie počtu štátnozamestnaneckých miest, čím nebude mať dopad na zvýšenie zamestnanosti. 
Rovnako zahrnutie činností v oblasti vedy a techniky do činností niektorého z útvarov úradov samosprávnych krajov nebude mať dopad na zvýšenie zamestnanosti.

5.	Analýza vplyvov na podnikateľské prostredie

Ciele a zámery obsiahnuté v dlhodobom zámere pozitívne ovplyvnia podnikateľské prostredie, nakoľko sú zamerané na zvyšovanie kvalifikácie ľudských zdrojov vo výskume a vývoji vo všetkých sektoroch výskumu a vývoja a teda aj v podnikateľskom. Rovnako zabezpečia jeho rozvoj prostredníctvom využívania výsledkov výskumu a vývoja. 
Navrhované daňové stimuly pre podnikateľskú sféru, aby viac investovala do výskumu a vývoja prispejú nielen k rozvoju vedy a techniky, ale aj k rozvoju samotného podnikateľského prostredia.